Syklist krasjet med storfugl - funnet bevisstløs
Mannen skal ha blitt funnet bevisstløs av en motorsyklist som kom til stedet kort tid etter ulykken, skriver Fædrelandsvennen. - Han skal ha krasjet med ei røy, og ble hjulpet av forbipasserende, sier operasjonsleder Per Lauvnes til avisen. Både luftambulanse og ambulanse fra Evje ble sendt til stedet. Da mannen ble brakt avgårde i luftambulansen skal han ha vært ved bevissthet. Til Fædrelandsvennen forteller Teresa Hageland, som satt i den tredje bilen som kom til stedet, at syklisten lå midt i veien og hadde sykkelen over seg fordi sykkelskoene hang fast i pedalene. - Det lå mye fjær og dun på stedet. Fuglen var imidlertid ikke å spore, sier Hageland. Hvor alvorlig skadet mannen ble, er foreløpig ukjent.
En mannlig syklist ble søndag fraktet til sykehus med luftambulanse etter å ha krasjet med en røy i Birkenes i Aust-Agder.